Soektog na vermiste seun (12) kom tot ŉ hartseer eindeArgieffoto: SAPD/Facebook ŉ 12-jarige seun se liggaam is gevind nadat hy Vrydagmiddagmiddag vermis geraak het terwyl hy in die see gaan swem het. Sarah Smith, bevelvoerder van die Nasionale Seereddingsinstituut (NSRI) in St. Francisbaai in die Oos-Kaap, het Sondag bevestig die seun se liggaam is Saterdagmiddag gevind. Smith het gesê NSRI-bemanning is Vrydag omstreeks 17:00 na Main-strand ontbied nadat berigte ontvang is dat ŉ seun besig is om in die see te verdrink. Die polisie en ŉ ambulans is ook ontbied. “ŉ Uitgebreide soektog na die seun is van stapel gestuur. Volgens ooggetuies is die seun die laaste keer gesien toe hy met sy gesig na onder op die water gedryf het. ŉ Sterk seestroom het hom na bewering in die see in meegesleur,” het Smith gesê. “Ten spyte van ŉ kuslynsoektog en uitgebreide soektog in die water, is daar geen teken van die seun gevind nie.” Die polisie se duik- en honde-eenheid het Saterdag met hul soek-en-reddingsoperasie voortgegaan. “Die polisie het op sy liggaam op die strand afgekom en die liggaam verwyder,” het sy gesê. Die polisie doen ŉ geregtelike doodsondersoek. Die seun se naam is nog nie bekend gemaak nie.